b'\n_START_ARTICLE_\nOdpornost proti antibiotikom\n_START_PARAGRAPH_\nOdpornost proti antibiotikom je oblika odpornosti proti zdravilom, pri kateri so nekatere (ali redkeje, vse) subpopulacije mikroorganizmov, navadno bakterij, sposobne pre\xc5\xbeiveti kljub izpostavljenosti enemu ali ve\xc4\x8d antibiotikom. Patogeni, odporni proti ve\xc4\x8d antibiotikom, se imenujejo ve\xc4\x8dkratno odporni (multirezistentni) patogeni. Odpornosti proti antibiotikom ne razvijejo ljudje, temve\xc4\x8d mikrobi._NEWLINE_Odpornost proti antibiotikom je resen in nara\xc5\xa1\xc4\x8dajo\xc4\x8d pojav v sodobni medicini, pojavila se je kot eden izmed izstopajo\xc4\x8dih skrbi za javno zdravje v 21. stoletju, zlasti ker se ti\xc4\x8de patogenih organizmov (pojem je \xc5\xa1e posebej pomemben za organizme, ki povzro\xc4\x8dajo bolezni pri ljudeh). V najpreprostej\xc5\xa1ih primerih lahko ve\xc4\x8dkratno odporni organizmi pridobijo odpornost proti prvi liniji antibiotikov, kar zahteva uporabo zdravila druge izbire. Obi\xc4\x8dajno se najprimernej\xc5\xa1e zdravilo izbere na osnovi ve\xc4\x8d dejavnikov, kot so varnost, razpolo\xc5\xbeljivost in stro\xc5\xa1ki. Alternativa ima obi\xc4\x8dajno \xc5\xa1ir\xc5\xa1i spekter, manj ugoden profil tveganja in koristi ter je dra\xc5\xbeja, navsezadnje se lahko zgodi, da v kriti\xc4\x8dnih okoli\xc5\xa1\xc4\x8dinah ni na voljo. Nekateri ve\xc4\x8dkratno odporni patogeni odpornost proti drugi in tudi tretji izbiri antibiotikov pridobijo zaporedno, \xc5\xa1olski primer za to je Staphylococcus aureus v nekaterih bolni\xc5\xa1ni\xc4\x8dnih okoli\xc5\xa1\xc4\x8dinah. Nekateri patogeni, kot je  Pseudomonas aeruginosa, imajo tudi visoko lastno stopnjo odpornosti._NEWLINE_Nastopa lahko v obliki spontane ali izzvane genske mutacije, ali kot odpornostni gen, pridobljen od drugih bakterijskih vrst s horizontalnim prenosom genov, z genetsko spregatvijo, transdukcijo ali preobrazbo. \xc5\xa0tevilne gene za odpornost proti antibiotikom je najti na prenosljivih plazmidih, kar njih prenos olaj\xc5\xa1uje. Izpostavljenost antibiotikom zaradi naravne selekcije podpira pre\xc5\xbeivetje organizmov z geni za odpornost. Na ta na\xc4\x8din se gen za odpornost proti antibiotikom zlahka \xc5\xa1iri v bakterijskem ekosistemu. Plazmidi z odpornostjo proti antibiotikom pogosto vsebujejo gene, ki nudijo odpornost proti ve\xc4\x8d razli\xc4\x8dnim antibiotikom. To pa ne velja za Mycobacterium tuberculosis, bakterijo, ki povzro\xc4\x8da tuberkulozo, ker je premalo dokazov za to, da bi te bakterije imele plazmide.  Poleg tega M. tuberculosis nima prilo\xc5\xbenosti priti v stik z drugimi bakterijami, da bi z njimi delila plazmide._NEWLINE_Geni za odpornost proti antibiotikom so stari najmanj toliko, kot so antibiotiki sami. Vendar pa je pove\xc4\x8dana raz\xc5\xa1irjenost oku\xc5\xbeb z bakterijami, odpornimi proti antibiotikom, ki smo ji pri\xc4\x8da v klini\xc4\x8dnem okolju, posledica uporabe antibiotikov, tako v humani medicini kot v veterini. Vsaka uporaba antibiotikov lahko samo pove\xc4\x8da selektivni pritisk v populaciji bakterij, zaradi katerega odporne bakterije uspevajo, ob\xc4\x8dutljive bakterije pa odmirajo. Zaradi vse pogostej\xc5\xa1e odpornosti proti antibiotikom raste potreba po alternativnih zdravilih. Toda kljub pove\xc4\x8danemu zanimanju za nove antibioti\xc4\x8dne terapije  \xc5\xa1tevilo na novo odobrenih zdravil dalje upada. Odpornost proti antibiotikom zato predstavlja resen in pomemben problem._NEWLINE_Kako hitro nara\xc5\xa1\xc4\x8da raz\xc5\xa1irjenost in incidenca oku\xc5\xbeb z ve\xc4\x8dkratno odpornimi patogeni, ka\xc5\xbee najbolje vse ve\xc4\x8dje \xc5\xa1tevilo splo\xc5\xa1no znanih kratic za povzro\xc4\x8ditelja in v\xc4\x8dasih oku\xc5\xbebe na splo\xc5\xa1no; med njimi so verjetno najbolj znane MRSA (proti meticilinu odporni Staphylococcus aureus), potem VISA (vancomycin-intermediate S. aureus), VRSA (vancomycin-resistant S. aureus), ESBL (Extended spectrum beta-lactamase), VRE (Vancomycin-resistant Enterococcus) in MRAB (Multidrug-resistant A. baumannii). Med primeri, pri katerih so vpleteni ve\xc4\x8dkratno odporni patogeni vpleteni, ve\xc4\x8dinoma prevladujejo oku\xc5\xbeba v okviru bolni\xc5\xa1nic, vendar pa so tudi primeri zunaj bolni\xc5\xa1nic vse pogostej\xc5\xa1i.\n_START_SECTION_\nVzroki\n_START_PARAGRAPH_\n\xc4\x8ceprav so bile nizke ravni odpornih bakterij prisotne \xc5\xbee pred \xc5\xa1iroko uporabo antibiotikov,  je zaradi njih uporabe evolucijski pritisk igral pomembno vlogo, tako pri razvoju odpornih bakterij kot pri \xc5\xa1irjenju odpornosti med njimi. Pojav odpornih bakterij, velik problem v zdravstvu dandanes, je posledica napa\xc4\x8dne in pretirane uporabe antibiotikov. V nekaterih dr\xc5\xbeavah se antibiotiki prodajajo na prostem trgu, brez recepta, kar tudi vodi k nastajanju odpornih sevov. Odpornost povzro\xc4\x8da tudi uporaba antibiotikov v \xc5\xbeivalski krmi. Gospodinjska uporaba antibiotikov v milu in v drugih proizvodih, \xc4\x8deprav ni jasno, koliko vpliva na odpornost, se tudi odsvetuje (ker ne pomaga u\xc4\x8dinkovito omejiti oku\xc5\xbeb). Tudi neustrezni postopki v farmacevtski proizvodnji lahko pove\xc4\x8dujejo verjetnost za nastanek odpornih sevov. Postopki in klini\xc4\x8dna praksa med zdravljenjem so pogosto zgre\xc5\xa1eni \xe2\x80\x93 obi\xc4\x8dajno se bolnika ne izolira, tako da lahko pride do ponovne oku\xc5\xbebe z obstoje\xc4\x8dim ali z novim patogenom, kar onemogo\xc4\x8di cilj zdravljenja, to je uspe\xc5\xa1no in v celoti uni\xc4\x8diti povzro\xc4\x8ditelja. (Glej oku\xc5\xbebe, povezane z zdravstvom in obvladovanje oku\xc5\xbeb)._NEWLINE_Nekateri razredi antibiotikov so v primerjavi z drugimi skupinami antibiotikov v tesni zvezi s kolonizacijo s \xc2\xbbsuperhro\xc5\xa1\xc4\x8di\xc2\xab. Superhro\xc5\xa1\xc4\x8d, imenovan tudi multirezistenten patogen, je bakterija, ki nosi ve\xc4\x8d genov odpornosti. Tveganje za kolonizacijo se pove\xc4\x8da, \xc4\x8de pri superhro\xc5\xa1\xc4\x8dih obstaja pomanjkanje ob\xc4\x8dutljivosti (odpornost) na uporabljeni antibiotik in na visoko penetracijo v tkivo, kot tudi na \xc5\xa1iroko aktiven spekter proti \xc2\xbbdobrim bakterijam\xc2\xab. Pri glikopeptidih, cefalosporinih in \xc5\xa1e posebno kinolonih je opaziti pove\xc4\x8danje v oku\xc5\xbebah z MRSA (Staphylococcus aureus, odporen proti meticilinu). Antibiotiki z visokim tveganjem pri kolonizaciji s Clostridium difficile so med drugim cefalosporini in \xc5\xa1e posebno kinoloni in klindamicin._NEWLINE_V Zdru\xc5\xbeenih dr\xc5\xbeavah Amerike so leta 1997 polovico antibiotikov rabili za ljudi in pol za \xc5\xbeivali.\n_START_SECTION_\nNaravni izvor odpornosti\n_START_PARAGRAPH_\nObstajajo dokazi za odpornost proti antibiotikom naravnega izvora. Geni, ki zagotavljajo te vrste odpornost, so znani kot okoljski rezistom. Ti geni se lahko prenesejo z ne\xc5\xa1kodljivih bakterij na mikrobe, ki povzro\xc4\x8dajo bolezni, kar ima za posledico klini\xc4\x8dno pomembno odpornost proti antibiotikom._NEWLINE_Leta 1952 sta Joshua in Esther Lederberg s poskusi dokazala, da so proti penicilinu odporne bakterije obstajale \xc5\xbee pred uporabo penicilina zdravstvene namene. Joshua Lederberg in njegov doktorant Norton Zinder sta tudi dokazala obstoj odpornosti bakterij proti streptomicinu pred njegovim odkritjem. Leta 1962 so  v vzorcih posu\xc5\xa1ene zemlje na koreninah rastlin, konzerviranih leta 1689 v Britanskem muzeju, odkrili spe\xc4\x8di  Bacillus licheniformis  v obliki endospor, ga o\xc5\xbeiveli in v njem dokazali prisotnost penicilinaze.  \xc5\xa0est sevov  Clostridium, ki so jih na\xc5\xa1li v prebavilih Williama Brainea in Johna Hartnella (\xc4\x8dlanov Franklinove odprave) je bilo odpornih proti cefoksitinu in klindamicinu. Ena od razlag je bila, da so se penicilinaze lahko pojavile kot obrambni mehanizem proti bakterijam v njihovem habitatu, kot je na primer s penicilinazo bogati Staphylococcus aureus v okolju, kjer je najti bakterijo Trichophyton, ki tvori penicilin; dokazi za to pa naj bi bili posredne narave. Iskanje prednika za penicilin se je osredoto\xc4\x8dila na skupino beljakovin, ki bi a priori morale biti sposobne, se na en ali drug na\xc4\x8din vezati na penicilin. Odpornost na cefoksitin in klindamicin so po drugi strani pripisali stiku Brainea in Hartnella z mikroorganizmi, ki jih proizvajajo po naravi, pa ali naklju\xc4\x8dni mutaciji v kromosomih sevov  Clostridium. Kljub temu pa obstajajo dokazi, da te\xc5\xbeke kovine in nekatera onesna\xc5\xbeevala pomenijo prednost za proti antibiotikom odporne bakterije in tako pomenijo stalen vir za njih pojav v majhnem \xc5\xa1tevilu.\n_START_SECTION_\nV zdravstvu\n_START_PARAGRAPH_\nNeprimerno predpisovanje antibiotikov ima \xc5\xa1tevilne vzroke, med drugim ljudi, ki vztrajajo pri antibiotikih, zdravnike, ki jih brez nadaljnjega predpisujejo, ker nimajo \xc4\x8dasa, da bi pacientom pojasnjevali, zakaj jih ne potrebujejo, ter zdravnike, ki ne vedo, kdaj naj antibiotike predpi\xc5\xa1ejo ali pa so iz medicinsko-pravnih razlogov bolj kot je treba previdni.  Tako na primer je vsak tretji \xc4\x8dlovek prepri\xc4\x8dan, da antibiotiki pomagajo proti prehladu in prehlad je najpogostej\xc5\xa1i razlog za predpisovanje antibiotikov, \xc4\x8deprav so antibiotiki proti virusom popolnoma nekoristni._NEWLINE_\xc5\xa0tevilo oseb, ki dobiva neustrezno predpisane antibiotike, je vse ve\xc4\x8dji dejavnik pri nara\xc5\xa1\xc4\x8dajo\xc4\x8dih ravneh odpornosti bakterij, bolj kot je neskladnost s predpisanim jemanjem antibiotikov med tistimi, ki se jim antibiotike predpi\xc5\xa1e. Vendar pa je stopnja neskladnosti visoka.  Enkratni odmerek antibiotikov ima pri osebi, ki ga je vzela, za posledico pove\xc4\x8dano tveganje za pojav - tja do enega leta - mikrobov, ki so odporni proti  antibiotikom._NEWLINE_Odpornost proti antibiotikom se dokazano pove\xc4\x8duje s trajanjem zdravljenja; v kolikor se  klini\xc4\x8dno u\xc4\x8dinkovita, od organizma in odmerjenega antibiotika odvisna spodnja meja upo\xc5\xa1teva, uporaba kraj\xc5\xa1ih rokov dajanja verjetno zmanj\xc5\xa1uje stopnjo odpornosti in stro\xc5\xa1ke ter dosega bolj\xc5\xa1e rezultate zaradi manj zapletov, kot sta oku\xc5\xbeba s C. difficile in driska. V nekaterih primerih je kratkotrajnej\xc5\xa1e jemanje zdravila slab\xc5\xa1e od dolgotrajnej\xc5\xa1ega. Ena od raziskav je pokazala, da je pri enem od antibiotikov bolj u\xc4\x8dinkovito kratkotrajno dajanje, pri drugem pa bolj dalj\xc5\xa1e._NEWLINE_Nasvet, da se antibiotike vedno jemlje do konca, ne temelji na mo\xc4\x8dnih dokazih, in nekateri raziskovalci zavra\xc4\x8dajo uporabo nalepke \xc2\xbbZdravilo porabite v celoti, razen \xc4\x8de ni druga\xc4\x8de prepisano\xc2\xab. Pogosto se antibiotiki lahko varno nehajo jemati 72 ur po izginotju simptomov. Vendar pa nekatere oku\xc5\xbebe zahtevajo zdravljenje \xc5\xa1e dolgo potem, ko simptomi so izginili, in v vseh primerih lahko nezadostno jemanje antibiotikov privede do ponovitve (z bakterijo, ki je na antibiotike odpornej\xc5\xa1a). Zdravniki morajo bolnikom priskrbeti navodila, tako da vedo, kdaj je varno z jemanjem zdravila prenehati, saj se lahko bolniki bolje po\xc4\x8dutijo, \xc5\xa1e preden je oku\xc5\xbeba izkoreninjena. Nekateri raziskovalci svetujejo zdravnikom, da prepi\xc5\xa1ejo antibiotik za zelo kratek \xc4\x8das in bolnika po nekaj dneh ponovno pregledajo, terapijo pa prekinejo, \xc4\x8de klini\xc4\x8dnih znakov za oku\xc5\xbebo ni ve\xc4\x8d._NEWLINE_Ljudje v velikem \xc5\xa1tevilu nehajo prehitro z jemanjem antibiotika, predvsem zato ker se po\xc4\x8dutijo bolje (odvisno od dr\xc5\xbeave zna\xc5\xa1a odstotek od 10\xc2\xa0% do 44\xc2\xa0%). Komplianca je pri jemanju enkrat dnevno bolj\xc5\xa1a kot v primeru, da je antibiotik treba vzeti dvakrat na dan. Pri bolnikih, ki jemljejo manj od potrebnega odmerka ali odmerkov ne jemljejo ob predpisanih \xc4\x8dasih, je posledica zmanj\xc5\xa1ana koncentracija antibiotikov v krvi in \xe2\x80\x8b\xe2\x80\x8btkivih, tako da so bakterije, izpostavljene manj kot optimalni koncentraciji zdravila, kar pove\xc4\x8duje pogostnost proti antibiotikom odpornih organizmov._NEWLINE_Stanja, tolerantna proti antibiotikom, so lahko odvisna od fiziolo\xc5\xa1kih prilagoditev, brez neposredne povezave s ciljno dejavnostjo antibiotikov ali vnosom, iztokom ter inaktivacijo zdravila. Prepoznavanje teh prilagoditev, da se s tega vidika pove\xc4\x8da dejavnost obstoje\xc4\x8dih zdravil, je obetaven pristop, saj lahko ob pomanjkanju novih antibiotikov, laj\xc5\xa1a javnozdravstveno krizo._NEWLINE_Slaba higiena rok pri bolni\xc5\xa1ni\xc4\x8dnem osebju je dokazano povezana s \xc5\xa1irjenjem odpornih organizmov; \xc4\x8de se skrbneje upo\xc5\xa1teva pravila glede umivanja rok, se ravni teh organizmov zmanj\xc5\xa1ajo._NEWLINE_Nepravilno uporabo antibiotikov in terapevtskih postopkov je pogosto mogo\xc4\x8de pripisati v dolo\xc4\x8denih okoljih prisotnemu strukturnemu nasilju. Socialno-ekonomski dejavniki, kot sta rasa in rev\xc5\xa1\xc4\x8dina, vplivajo na dostopnost in upo\xc5\xa1tevanje terapij. Uspe\xc5\xa1nost zdravljenja sevov, ki so odporni proti razli\xc4\x8dnim zdravilom, je odvisna od tega, ali izbolj\xc5\xa1ave v programih u\xc4\x8dinke strukturnega nasilja upo\xc5\xa1tevajo ali ne.\n_START_SECTION_\nVloga drugih \xc5\xbeivali\n_START_PARAGRAPH_\nZdravila se uporabljajo pri \xc5\xbeivalih, ki se uporabljajo kot hrana za ljudi, kot govedo, pra\xc5\xa1i\xc4\x8di, pi\xc5\xa1\xc4\x8danci, ribe, itd. Antibiotiki se obse\xc5\xbeno uporabljajo v \xc5\xbeivinoreji. Mnoga od teh zdravil se \xc5\xa1tejejo kot nepomembna za uporabo pri ljudeh, bodisi zaradi pomanjkljive u\xc4\x8dinkovitosti ali ciljne uporabe (kot je uporaba ionopor pri drobniciza ljudi niso pomembna ali ker se pri ljudeh ve\xc4\x8d ne uporabljajo (na primer vse manj\xc5\xa1a uporaba sulfonamidov zaradi raz\xc5\xa1irjenih alergi\xc4\x8dnih reakcij pri ljudeh po eni in odpornosti patogenov na zdravilo po drugi strani). V preteklosti se je zakonodaja glede uporabe antibiotikov v \xc5\xbeivalski krmi omejevala na ostanke zdravila v mesnih, jaj\xc4\x8dnih in mle\xc4\x8dnih izdelkih in se problemati\xc4\x8dnega pojavljanja odpornosti ni lotevala.  Gre za sliko temeljnih problemov v humani medicini, ki se je - tako v okviru raziskav kot tudi samega zdravljenja - ukvarjala s problemom uspe\xc5\xa1nih, nestrupenih odmerkov, ne pa z odpornostjo proti antibiotikom. Dokazi za prenos tako imenovanih superhro\xc5\xa1\xc4\x8dev z \xc5\xbeivali na \xc4\x8dloveka so bili pomanjkljivi, in so po ve\xc4\x8dini, z redkimi primeri transmisije na ljudi, kazali, da je izvor teh patogenov v \xc4\x8dlove\xc5\xa1ki populaciji, v kateri se tudi ohranjajo.  MRSA, eden od povzro\xc4\x8diteljev bolezni, ki ga v popularni literaturi najpogosteje citirajo, se je v veliki meri, pogosto brez simptomov,  ohranjeval v \xc4\x8dlove\xc5\xa1ki populaciji, do nedavnega ga je bilo pri \xc5\xbeivalih za prehrano ali spremstvo le redko najti.  \xc5\xa0e bolj pomembno, dokazi za prenos proti fluorokinolonu odpornih genov v sevih Campylobacteria pri perutnini so v ZDA navajali  kot razlog za strogo omejeno uporabo fluorokinolonov v veterinarski medicini pri \xc5\xbeivalih za prehrano.  (Uporaba pri hi\xc5\xa1nih \xc5\xbeivalih je \xc5\xa1e vedno dovoljena, pri tem pa so  v ZDA fluorokinoloni najpogosteje predpisan antibiotik za odrasle, kljub temu, da se priporo\xc4\x8da, uporabljati jih le pri resnih oku\xc5\xbebah.)_NEWLINE_Leta 1945 je Alexander Fleming v svojem govoru ob podelitvi Nobelove nagrade opozoril na nevarnost pod-terapevtskih odmerkov pri antibiotikih, \xc2\xbbki jih lahko dobi\xc5\xa1 v trgovini\xc2\xab, brez recepta: \xc2\xbbLahko da s \xc4\x8dasom pridemo tako dale\xc4\x8d, da bo antibiotike lahko kupil kdorkoli, kjerkoli.  Tako da lahko pride do tega, da se bo kupec, ki nima pojma, zdravil s prenizko dozo zdravila in tako izpostavil mikrobe odmerkom, ki  niso smrtni in ki povzro\xc4\x8dajo odpornost. Oglejmo si naslednji hipoteti\xc4\x8dni primer. Gospod X ima vneto grlo. Kupi si nekaj penicilina in ga vzame manj kot je treba, da bi uni\xc4\x8dil streptokoke, vendar zadosti, da postanejo odporni na penicilin. Potem oku\xc5\xbei svojo \xc5\xbeeno. Gospa X dobi plju\xc4\x8dnico in odmerijo ji penicilin. Ker so sedaj streptokoki odporni, zdravilo ve\xc4\x8d ne u\xc4\x8dinkuje. Gospa X umre. Kdo je v prvi vrsti kriv za njeno smrt?\xc2\xab_NEWLINE_Kljub opozorilom Fleminga je bilo do konca petdesetih let mogo\xc4\x8de brez recepta kupiti od velike koli\xc4\x8dine antibiotikov, v trgovinah z artikli za kmetijstvo, po po\xc5\xa1ti in prek spleta, in jih brez veterinarskega nadzora uporabiti za hi\xc5\xa1ne in rejne \xc5\xbeivali.  Bakterije, ki ostanejo v teh \xc5\xbeivalih, so lahko proti uporabljenim antibiotikom odporne, in lahko preidejo prek gnoja, blata in sape v okolje.  Dejanski u\xc4\x8dinek teh odpornih organizmov je odvisen od njihove posebne narave in od \xc5\xbeivali oziroma organizma, ki ga v prihodnje oku\xc5\xbeijo. Nekateri organizmi, kot je tetanus, so strupeni ne glede na to, ali so proti antibiotikom odporni ali ne.   (Koristno je, misliti na to, da se z antibiotiki ne zdravijo vse bolezni, ki jih povzro\xc4\x8dajo bakterije. Tetanus na primer se prepre\xc4\x8duje s cepljenjem, \xc4\x8de pa se pojavijo znaki zanj, ga je zelo te\xc5\xbeko zdraviti.)_NEWLINE_Leta 2001 je Zdru\xc5\xbeenje pra\xc5\xa1i\xc4\x8derejcev ZDA opozorilo svoje \xc4\x8dlane, da je C. difficile \xc2\xbbnapadel industrijo in pri tem terjal \xc5\xa1tevilne pujske\xc2\xab\xc2\xa0(Neutkens D; \xc2\xbbNovi Clostridium mori pra\xc5\xa1i\xc4\x8dke\xc2\xab). Leta 2006 je \xc5\xa1tudija, ki jo je izpeljal dr\xc5\xbeavni sistem ZDA za spremljanje zdravja \xc5\xbeivali dodatno raziskal raz\xc5\xa1irjenost C. difficile v pra\xc5\xa1i\xc4\x8djih farmah.  \xc5\xa0tudija je zajela kmetije velikosti, ki je zna\xc4\x8dilna za farme, na katerih redijo 94\xc2\xa0% pra\xc5\xa1i\xc4\x8dev  in  ugotovila, da je raz\xc5\xa1irjenost C. difficile \xc2\xbbrelativno nizka (11,4%)\xc2\xab\xc2\xa0in da med podro\xc4\x8dji in velikostmi kmetij ni bilo razlik.  Do oku\xc5\xbebe ljudi s C. difficile (najsi bo odporen ali ne) najpogosteje pride pri hospitaliziranih bolnikih in ob uporabi mo\xc4\x8dnih antibiotikov; med \xc5\xbeivalmi na kmetijah in ljudmi, ki so z njimi v stiku, povezave ni. _NEWLINE_Glede na vrsto bakterij, s katerimi se sre\xc4\x8dujejo v okolju (najsi bo hlevski gnoj, onesna\xc5\xbeena voda, grlo ali debelo \xc4\x8drevo oku\xc5\xbeenih bolnikov ali nosilcev med bolni\xc5\xa1ni\xc4\x8dnim osebjem) imajo "superhro\xc5\xa1\xc4\x8di" mo\xc5\xbenost, deliti proti antibiotikom odporne gene s prenosom plazmidov ali, kot temu procesu tudi v\xc4\x8dasih pravijo, s "preskakovanjem genov".  _NEWLINE_Bakterije v \xc5\xbeivalih, ki so zaradi izpostavljenosti antibiotikom odporne, se lahko prena\xc5\xa1ajo na ljudi po treh poteh, to je s porabo mesa, z od bli\xc5\xbenjim ali neposrednim stikom z \xc5\xbeivalmi ali drugimi ljudmi, ali pa prek okolja. Vendar pa temeljito kuhanje mesa  bakterije onemogo\xc4\x8di, najsi bodo proti antibiotikom odporne ali ne. Svetovna zdravstvena organizacija je sklenila, da je treba uporabo antibiotikov za spodbujanje rasti v \xc5\xbeivalski krmi v odsotnosti ocen tveganja prepovedati._NEWLINE_Leta 1998 so ministri za zdravstvo Evropske unije glasovali za prepoved \xc5\xa1tirih antibiotikov, ki se pogosto uporabljajo za pospe\xc5\xa1evanje rasti \xc5\xbeivali (kljub priporo\xc4\x8dilom svojega znanstvenega odbora). Evropska uredba o prepovedi uporabe antibiotikov v krmi, z izjemo dveh antibiotikov v perutninski krmi, je za\xc4\x8dela veljati leta 2006. Obstajajo dokazi za to, da je v Skandinaviji prepoved zni\xc5\xbeala raven antimikrobne odpornosti pri (nenevarnih) populacijah bakterij pri \xc5\xbeivalih. Vendar pa ustrezne spremembe, kar se ti\xc4\x8de proti antibiotikom odpornih primerov pri ljudeh, \xc5\xa1e ni bilo videti.\n_START_SECTION_\nV Zdru\xc5\xbeenih dr\xc5\xbeavah Amerike\n_START_PARAGRAPH_\nV ZDA zvezne agencije podatkov o uporabi antibiotikov pri \xc5\xbeivalih ne zbirajo, vendar je ob\xc4\x8dasno bilo mogo\xc4\x8de v raziskavah dokazati \xc5\xa1irjenje  proti zdravilom odpornih organizmov z \xc5\xbeivali na \xc4\x8dloveka. V skrbi za zdravje \xc5\xbeivali v ZDA \xc5\xbeivalski krmi dodajajo antibiotike in druga zdravila. Obi\xc4\x8dajno se zdravila daje v krmi za perutnino in z vodo, saj je dajati droge vsaki \xc5\xbeivali posebe zaradi mo\xc5\xbenih po\xc5\xa1kodb in smrti nesprejemljivo.  \xc5\xbdivali, ki so videti bolne, se v ZDA ne sme klati za prehrano ljudi v  ZDA._NEWLINE_Nara\xc5\xa1\xc4\x8dajo\xc4\x8da  zaskrbljenost potro\xc5\xa1nikov zaradi uporabe antibiotikov v \xc5\xbeivalski krmi je v ZDA privedla do ni\xc5\xa1nega trga za \xc5\xbeivalske proizvode \xc2\xbbbrez antibiotikov\xc2\xab, vendar je malo verjetno, da bo ta mali trg lahko spremenil ustaljene navede celotne panoge._NEWLINE_Leta 2001 je zdru\xc5\xbeenje zaskrbljenih znanstvenikov ocenilo, da se od antibiotikov, ki se jih porabi v ZDA, ve\xc4\x8d kot 70% daje \xc5\xbeivalim za prehrano (kot so na primer koko\xc5\xa1i, pra\xc5\xa1i\xc4\x8di in govedo), ki nimajo bolezni. Gre za tako imenovane \xc2\xbbsub-terapevtske\xc2\xab\xc2\xa0odmerke, ki za boj proti bolezni ne zadostujejo. Ne glede na to, da ni diagnoze za bolezen, ima odmerjanje teh drog.(ve\xc4\x8dinoma so za humano medicino brez pomena) pri \xc5\xbeivalih za posledico zmanj\xc5\xa1ano smrtnost in obolevnost ter pospe\xc5\xa1eno rast. Po eni od teorij naj bi pod-terapevtski odmerki v \xc5\xbeivali ubili nekatere, vendar ne vse bakterijske organizme, in pri \xc5\xbeivljenju pustili mikrobe, ki so naravno odporni proti antibiotikom.  \xc5\xa0tudije so pokazale, da splo\xc5\xa1ne ravni prebivalstva bakterij v bistvu ostanejo nespremenjene; spremeni se samo me\xc5\xa1anica bakterij._NEWLINE_Dejanski mehanizem, zaradi katerega naj bi sub-terapevtski odmerki antibiotikov kot dodatki krmi pomagali pri rasti, tako ostane nejasen.  Obstajajo mnenja, da lahko pri \xc5\xbeivalih in perjadi pride do sub-klini\xc4\x8dnih oku\xc5\xbeb, ki jih nizke ravni antibiotikov v krmi ozdravijo, zaradi \xc4\x8desar se \xc5\xbeivali bolje razvijajo; vendar za to teorijo ni prepri\xc4\x8dljivih dokazov.  Ker se zaradi uporabe antibiotikov kot krmnih dodatkov bakterijska obremenitev pri \xc5\xbeivali v bistvu ne spremeni, je lahko mehanizem za spodbujanje rasti kaj drugega kot "ubijanje slabih bakterij."_NEWLINE_Leta 2000 je FDA je objavila svojo namero, da prekli\xc4\x8de dovoljenje za uporabo fluorokinolona  v proizvodnji perutnine zaradi utemeljenih dokazov, da zaradi tega prihaja pri ljudeh vse bolj do oku\xc5\xbeb z bakterijo  Campylobacter, ki je odporna proti fluorokonolonu. Do kon\xc4\x8dne odlo\xc4\x8ditve o prepovedi fluorokinolona v reji perutnine je pri\xc5\xa1lo \xc5\xa1ele leta 2006 zaradi prito\xc5\xbeb s strani prehrambene in farmacevtske industrije. Flurokinolone so v ZDA leta 2007 prepovedali dodajati \xc5\xbeivalski krmi.  \xc5\xa0e vedno pa jih veliko uporabljajo za doma\xc4\x8de in eksoti\xc4\x8dne \xc5\xbeivali._NEWLINE_Leta 2007 je v ZDA pri\xc5\xa1lo do predlogov za dva zvezna zakona (S. 549 in H.R. 962) , katerih namen je bil prepovedati rabo ne-terapevtskih antibiotikov v prehrambni \xc5\xbeivinoreji.  Osnutek za senat, ki ga je predlagal. Edward "Ted" Kennedy, ni bil odobren.  Osnutek za predstavni\xc5\xa1ki dom, ki ga je predlagala Rep. Louise Slaughter, je kon\xc4\x8dal v odboru._NEWLINE_FDA je leta 1977 potrdila, da obstajajo dokazi za pojav proti antibiotikom odpornih bakterij v \xc5\xbeivinoreji. Vendar pa se je s prodajo antibiotikov v prosti prodaji (vklju\xc4\x8dno s penicilinom in drugimi antibiotiki) privatnikom za njih doma\xc4\x8de \xc5\xbeivali po vseh ZDA nadaljevalo. V marcu 2012 je Okro\xc5\xbeno sodi\xc5\xa1\xc4\x8de za ju\xc5\xbeni New York v to\xc5\xbebi Natural Resources Defense Council in drugih razsodilo, da mora soglasja, ki kr\xc5\xa1ijo predpise za uporabo antibiotikov v \xc5\xbeivinoreji, FDA preklicati. 11. aprila 2012 je FDA objavila prostovoljni program, ki postopno ukinja nenadzorovano uporabo drog kot krmnih dodatkov in namesto proste prodaje antibiotikov dovoljuje le prodajo na recept, z namenom, omogo\xc4\x8diti veterinarjem nadzor nad njih recepti in uporabo.\n_START_SECTION_\nVplivi na okolje\n_START_PARAGRAPH_\nAntibiotiki onesna\xc5\xbeujejo okolje, odkar so za\xc4\x8deli uhajati vanj s \xc4\x8dlove\xc5\xa1kimi odpadki (zdravila, kmetijstvo), prek \xc5\xbeivali in farmacevtske industrije. Antibioti\xc4\x8dni odpadki  tako zahajajo v okolje in z njimi odporne bakterije, ki se v okolju naseljujejo. Ker se bakterije razmno\xc5\xbeujejo hitro, odporne bakterije, ki so za\xc5\xa1le v okolje, z deljenjem \xc5\xa1irijo gene za odpornost. Poleg tega so bakterije z geni za odpornost, sposobne te lastnosti s pomo\xc4\x8djo horizontalnega genskega prenosa \xc5\xa1iriti na druge vrste. Skratka, tudi \xc4\x8de se kak antibiotik ne vna\xc5\xa1a ve\xc4\x8d v okolje, bodo geni za odpornost proti antibiotikom pre\xc5\xbeiveli, s pomo\xc4\x8djo bakterij, ki so se  v okolju brez stalne izpostavljenosti dalje delile._NEWLINE_\xc5\xa0tudija vzorcev iz reke Poudre River je med vzroki za razpr\xc5\xa1evanje proti antibiotikom odpornih genov v okolje ugotovila \xc4\x8distilne naprave kot tudi dejavnosti v zvezi s krmljenjem \xc5\xbeivali. Ta raziskava je vire ugotavljala s pomo\xc4\x8djo molekularnega podpisa, reko Poudre pa so izbrali, ker drugih \xc4\x8dlove\xc5\xa1kih vplivov na njej ni. \xc5\xa0tudija ka\xc5\xbee, da je lahko nadzor nad geni odpornosti proti antibiotikom koristen ne samo za to, da se ugotovijo to\xc4\x8dke spro\xc5\xa1\xc4\x8danja, temve\xc4\x8d tudi za to, kako ti geni vztrajajo v okolju. Poleg tega se lahko z raziskovanjem fizikalnih in kemi\xc4\x8dnih metod zdravljenja ubla\xc5\xbei pritisk proti antibiotikom odpornih genov na okolje in s tem njih vrnitev med ljudi.\n_START_SECTION_\nStreptococcus in Enterococcus\n_START_PARAGRAPH_\nOku\xc5\xbebe s Streptococcus pyogenes (angl. oznaka Group A Streptococcus: GAS) se obi\xc4\x8dajno zdravijo z razli\xc4\x8dnimi antibiotiki. Zgodnje zdravljenje lahko zmanj\xc5\xa1a tveganje za smrt zaradi oku\xc5\xbebe z invazivnim streptokokom skupine A. Vendar pa v nekaterih primerih tudi najbolj zavzeto zdravljenje ne more prepre\xc4\x8diti smrti. Bolnike s hudo obliko bolezni je lahko da treba zdraviti na oddelku za intenzivno nego. Osebam, pri katerih je pri\xc5\xa1lo do nekrotizirajo\xc4\x8dega fasciitisa, je pogosto treba odstraniti po\xc5\xa1kodovano tkivo. Pojavili so se sevi S. pyogenes, ki so odporni proti makrolidnim antibiotikom; vendar pa vsi sevi ostajajo enakomerno dovzetni za penicilin._NEWLINE_Odpornost  Streptococcus pneumoniae proti penicilinu in drugim betalaktamom po vsem svetu nara\xc5\xa1\xc4\x8da. Glavni mehanizem odpornosti vsebuje prevzem mutacij v genih proteinov, ki ve\xc5\xbeejo penicilin. Selektivni pritisk verjetno igra pomembno vlogo in velja, da je uporaba betalaktamskih antibiotikov vpletena kot dejavnik tveganja za oku\xc5\xbebe in kolonizacijo. S. pneumoniae je vzrok za obolenj, kot so plju\xc4\x8dnica, bakteremija, vnetje srednjega u\xc5\xa1esa, meningitis, vnetje sinusov, vnetje potrebu\xc5\xa1nice in artritis._NEWLINE_Multirezistentna Enterococcus faecalis in Enterococcus faecium povezujejo z nosokomialnimi oku\xc5\xbebami. Med temi sevi so leta 1983 dokazali proti penicilinu  odporni  Enterococcus, leta 1987 proti  vankomicinu odporni Enterococcus, in v poznih devetdesetih letih proti linezolidu odporni  Enterococcus.\n_START_SECTION_\nPseudomonas aeruginosa\n_START_PARAGRAPH_\nPseudomonas aeruginosa je zelo raz\xc5\xa1irjen oportunisti\xc4\x8dni patogen. Eden od najbolj skrb vzbujajo\xc4\x8dih zna\xc4\x8dilnosti  P. aeruginosa je njegova nizka ob\xc4\x8dutljivost za antibiotike, ki jo je pripisati usklajenem sodelovanju izstopnih \xc4\x8drpalk za razli\xc4\x8dne u\xc4\x8dinkovine, kromosomsko kodiranih genov odpornosti na antibiotike (na primer mexAB-oprM, mexXY, itd.) in nizke prepustnosti celi\xc4\x8dne ovojnice bakterij.  Pseudomonas aeruginosa ima sposobnost tvoriti HAQe, za katere so ugotovili, da imajo za oksidacijo dobrodelne u\xc4\x8dinke in pa prekomerno izra\xc5\xbeeno zmerno pove\xc4\x8danje ob\xc4\x8dutljivosti za antibiotike._NEWLINE_\xc5\xa0tudija je eksperimentirala z biofilmi Pseudomonas aeruginosa biofilma in ugotovila, da motnja v genih reIA in spoT povzro\xc4\x8di deaktiviranje strogega odziva v celicah, katerih prehranjevanje je omejeno (zaradi \xc4\x8desa celice postanejo bolj ob\xc4\x8dutljive za antibiotike).\n_START_SECTION_\nClostridium difficile\n_START_PARAGRAPH_\nClostridium difficile je bolni\xc5\xa1ni\xc4\x8dni patogen, ki v bolni\xc5\xa1nicah po vsem svetu povzro\xc4\x8da drisko. Proti klindamicinu odporen C. difficile je po poro\xc4\x8dilih vzrok za obse\xc5\xbene izbruhe driske v bolni\xc5\xa1nicah v New Yorku, Arizoni, na Floridi in v Massachusettsu med letoma 1989 in 1992. Geografsko razpr\xc5\xa1eni izbruhi sevov C. difficile, ki so odporni proti fluorokinolonskim antibiotikom, kot sta ciprofloksacin in levofloksacinom, so se leta 2005 pojavili tudi v Severni Ameriki.\n_START_SECTION_\nSalmonella in E. coli\n_START_PARAGRAPH_\nDo oku\xc5\xbebe z  Escherichio coli in Salmonello lahko pride zaradi u\xc5\xbeivanja kontaminirane hrane.  \xc4\x8ce pride do \xc5\xa1irjenja obeh vrst bakterij, lahko pride do resnih zdravstvenih problemov. V bolnicah vsako leto kon\xc4\x8da veliko oku\xc5\xbeenih, pri nekaterih pride tudi do smrti. Za\xc4\x8den\xc5\xa1i s 1993 so nekateri sevi E. coli postali odporni proti ve\xc4\x8d vrstam  fluorokinolonskih antibiotikov.\n_START_SECTION_\nAcinetobacter baumannii\n_START_PARAGRAPH_\n5. novembra 2004, je Center ZDA  za nadzor in prepre\xc4\x8devanje bolezni (CDC) obvestil javnost o nara\xc5\xa1\xc4\x8dajo\xc4\x8dih oku\xc5\xbebah obto\xc4\x8dil z Acinetobacter baumannii pri bolnikih v voja\xc5\xa1kih zdravstvenih ustanovah, v katerih so zdravili vojake, ranjene v Iraku, Kuvaitu in Afganistanu. Ve\xc4\x8dina je kazala multirezistentnost, nekaj izolatov je bilo odpornih proti vsem testiranim zdravilom.\n_START_SECTION_\nKlebsiella pneumoniae\n_START_PARAGRAPH_\nBakterije Klebsiella pneumoniae, ki tvorijo karbapenemazo, so skupina hitro rasto\xc4\x8dih gram-negativnih bacilov, ki so visoko odporni proti zdravilom; za oku\xc5\xbeenja z njimi je zna\xc4\x8dilna znatna obolevnost in umrljivost, in pa pojavnost, ki naglo nara\xc5\xa1\xc4\x8da v razli\xc4\x8dnih klini\xc4\x8dnih okoljih po vsem svetu.  Antibiotiki na osnovi karbapenema (doslej pogosto  v skrajni sili uporabljano zdravilo pri odpornih oku\xc5\xbebah) proti organizmom, ki tvorijo KPC, na splo\xc5\xa1no niso u\xc4\x8dinkoviti.\n_START_SECTION_\nMycobacterium tuberculosis\n_START_PARAGRAPH_\nZadnjih nekaj let tuberkuloza nara\xc5\xa1\xc4\x8da po vsem svetu, zlasti v dr\xc5\xbeavah v razvoju, TB, ki je odporna proti antibiotikom, se imenuje  MDR TB (multirezistentna TB). Globalno je MDR TB vzrok za 150.000 smrti letno. Vzpon epidemije HIV / AIDS je k temu samo \xc5\xa1e prispeval._NEWLINE_TB je veljala za eno izmed najpogostej\xc5\xa1ih bolezni in do odkritja streptomicina - Selman Waksman leta 1943 - zanjo ni bilo zdravila. Bakterija pa je kmalu razvila odpornost. Od takrat so uporabljali droge, kot sta izoniazid in rifampin. M. tuberculosis razvija odpornost proti zdravilom s spontanimi mutacijami v svojem genomu. Odpornost proti enemu od njih je pogosta, zato se obi\xc4\x8dajno zdravi z ve\xc4\x8d kot enim zdravilom. Obse\xc5\xbeno odporna tuberkuloza (XDR-TB) je TB, ki je odporna proti drugi generaciji zdravil._NEWLINE_Odpornost bakterije  Mycobacterium tuberculosis proti izoniazidu, rifampicinu in drugim zdravilom za kliniko vse bolj resen izziv. (za ve\xc4\x8d o tem glejte stran Tuberkuloza.)\n_START_SECTION_\nPreventiva\n_START_PARAGRAPH_\nRacionalna raba antibiotikov lahko zaradi disbakterioze zmanj\xc5\xa1a mo\xc5\xbenosti za razvoj oportunisti\xc4\x8dnih oku\xc5\xbeb z bakterijami, odpornimi proti antibiotikom. Na\xc5\xa1 imunski sistem lahko manj\xc5\xa1e bakterijske oku\xc5\xbebe ozdravi sam. \xc4\x8ce mu za to damo prilo\xc5\xbenost, brez zana\xc5\xa1anja na antibiotike, bo manj verjetno, da mikrob postane imun ali odporen proti antibiotikom. Pomembno je tudi, da se zavedamo, da antibiotiki virusnih oku\xc5\xbeb ne zdravijo. \xc4\x8ce po nepotrebnem jemljemo antibiotik, da bi ozdravili virusno oku\xc5\xbebo, ima lahko za posledico odpornosti proti antibiotikom Ena od raziskav je uporabo fluorokinolonov jasno povezala z oku\xc5\xbebami s  Clostridium difficile, ki je glavni vzrok za pojave driske v bolnicah v ZDA. in velik vzrok za smrti po celem svetu._NEWLINE_Cepiva z odpornostjo nimajo problema, saj ja\xc4\x8dajo lastno sposobnost telesa; antibiotik deluje neodvisno od lastne obrambe mehanizma. Lahko pa z evolucijo pride do novih sevov, ki se imunosti zaradi cepljenja izogibajo; tako je za gripo vsako leto potrebno novo cepivo._NEWLINE_Cepiva proti stafilokokom so teoreti\xc4\x8dno gledano obetavna, vendar imajo omejeno u\xc4\x8dinkovitost, zaradi imunolo\xc5\xa1kih razlik med vrstami bakterije Staphylococcus  in omejenega trajanja u\xc4\x8dinkovitosti proizvedenih protiteles. U\xc4\x8dinkovitej\xc5\xa1a cepiva se ta \xc4\x8das razvijajo in preverjajo. _NEWLINE_Avstralska organizacija za znanstvene in industrijske raziskave (CSIRO), zavedajo\xc4\x8d se, da je treba zmanj\xc5\xa1ati uporabe antibiotikov, dela v dveh smereh. Ena od alternativ, kako prepre\xc4\x8diti bolezni. je \xc5\xbeivalski krmi namesto antibiotikov dodajati citokine. Ti proteini v telesu \xc5\xbeivali nastajajo "naravno" po bolezni in, ker niso antibiotiki, k problemu odpornosti proti antibiotikom ne prispevajo.  Preizkusi s citokini so tudi pokazali, da njih raba tudi, tako kot raba antibiotikov doslej, spodbuja rast \xc5\xbeivali, vendar brez slabih posledic ne-terapevtske uporabe antibiotikov. Citokini lahko omogo\xc4\x8dijo stopnje rasti \xc5\xbeivali, ki so jih tradicionalno sku\xc5\xa1ali dose\xc4\x8di z uporabo antibiotikov, vendar brez prispevka k odpornosti proti antibiotikom, do katere zaradi ne-terapevtske uporabe antibiotikov prihaja v \xc5\xbeivinoreji. Poleg tega CSIRO raziskuje mo\xc5\xbena cepiva za bolezni.\n_START_SECTION_\nTerapija z bakteriofagi\n_START_PARAGRAPH_\nPristop s terapijo z bakteriofagi so obse\xc5\xbeno raziskovali, uporablja se kot terapevtsko sredstvo \xc5\xbee ve\xc4\x8d kot 60 let, zlasti v SZ; predstavlja potencialno pomemben, trenutno pa nerazvit pristop k zdravljenju bakterijskih bolezni. Terapijo z bakteriofagi se je v ZDA pogosto uporabljalo vse do odkritja antibiotikov v za\xc4\x8detku \xc5\xa1tiridesetih let. Bakteriofagi ali "fagi" so virusi, ki napadejo bakterijske celice in ki v primeru liti\xc4\x8dnih bakteriogfagov, ogro\xc5\xbeajo presnovo bakterij in \xe2\x80\x8b\xe2\x80\x8bpovzro\xc4\x8dajo njih razpad.Pri terapiji z bakteriofagi gre za terapevtsko uporabo liti\xc4\x8dnih bakteriofagov za zdravljenje patogenih bakterijskih oku\xc5\xbeb._NEWLINE_Zaradi problema z multirezistentnimi patogeni predstavlja terapija z bakteriofagi dandanes pomembno alternativo antibiotikom. Pregled spletnih \xc5\xa1tudij, ki obravnavajo terapevtske uporabe bakteriofagov v letih 1966-1996 in nekaj najnovej\xc5\xa1ih teko\xc4\x8dih projektov na podro\xc4\x8dju zdravljenja s fagi, je pokazala: fagi se uporabljajo lokalno, peroralno ali sistemsko v poljskih in ruskih raziskavah. Po teh \xc5\xa1tudijah naj bi bil odstotek uspe\xc5\xa1nosti 80\xc2\xa0% \xe2\x80\x92 95\xc2\xa0%, z malo gastrointestinalnih ali alergi\xc4\x8dnih stranskih u\xc4\x8dinkov. Tudi britanske raziskave so pokazale tudi znatno u\xc4\x8dinkovitost fagov proti bakterijam  E. coli, Acinetobacter spp.,  Pseudomonas spp. in Staphylococcus aureus. \xc5\xa0tudije v ZDA so se ukvarjale z izbolj\xc5\xa1avami v bio dostopnosti bakteriofagov. Zdravljenje z bakteriofagi se lahko izka\xc5\xbee kot pomembna alternativa antibiotikom pri zdravljenju bolezni, ki jih povzro\xc4\x8dajo multirezistentni patogeni._NEWLINE_Odkritje strukture virusnega proteina PlyC je omogo\xc4\x8dilo razumeti razloge, zakaj virus lahko mori obse\xc5\xbeen spekter patogenih bakterij.\n_START_SECTION_\nRazvojne perspektive\n_START_PARAGRAPH_\nOd odkritja antibiotikov dalje je znanstvenikom uspevalo, nova zdravila odkrivati zadosti hitro, da je bilo mogo\xc4\x8de zdraviti bolezni, katerih vzrok so bile bakterije, ki so postale odporne proti starej\xc5\xa1im antibiotikom; ob za\xc4\x8detku 20. stoletja pa se je razvoj zaskrbljujo\xc4\x8de upo\xc4\x8dasnil, tako da za resno bolne bolnike lahko da ni ve\xc4\x8d zdravil, ki bi u\xc4\x8dinkovala.  Dodaten problem je, da zdravniki zaradi pove\xc4\x8danega tveganja za \xc5\xa1kodljive oku\xc5\xbebe morebiti neradi opravljajo rutinske operativne posege.  Alternativna zdravljenja imajo lahko resne ne\xc5\xbeelene u\xc4\x8dinke, tako lahko zdravljenje multirezistentne tuberkuloze povzro\xc4\x8di gluhost in norost  Mo\xc5\xbena kriza, ki je pred nami, je posledica ob\xc4\x8dutno zmanj\xc5\xa1anih raziskav in razvoja v industriji.  Nizka raven nalo\xc5\xbeb v raziskave antibiotikov je \xc5\xa1e dodatno poslab\xc5\xa1ala razmere._NEWLINE_V ZDA so farmacevtska podjetja in administracija predsednika Baracka Obame predlagale, da se standarde, po katerih FDA odobrava antibiotike proti odpornim organizmom, spremeni.  Dr\xc5\xbeavni zdravstveni instituti ZDA (NIH \xe2\x80\x92 National Institutes of Health) na\xc4\x8drtujejo financiranje novega raziskovalnega omre\xc5\xbeja za to vpra\xc5\xa1anje v vi\xc5\xa1ini 62 milijonov $ za obdobje 2013-2019.  Na osnovi polnomo\xc4\x8dij iz Zakona o pripravljenost na pandemije in vse nevarnosti iz leta 2006, je  Ministrstvo za zdravje ZDA napovedalo, da bo skupaj s podjetjem GlaxoSmithKline porabilo 40 do 200 milijonov $ za raziskave in razvoj novih antibiotikov..\n_START_SECTION_\nMehanizem\n_START_PARAGRAPH_\nV raziskavah, objavljenem 17. oktobra 2008 v reviji Cell] je ekipa znanstvenikov identificirala mesto v bakteriji, na katerega antibiotik miksopironin osredoto\xc4\x8da svoj napad, in pojasnila, zakaj je napad uspe\xc5\xa1en. Miksopironin se ve\xc5\xbee na klju\xc4\x8dni encim v bakteriji, na RNA polimerazo, in ga inhibira. Miksopironin spreminja strukturo segmenta switch-2 segmentu v  encimu, s \xc4\x8dimer zavira branje in prenos DNA zapisa. S tem RNA-polimerazi prepre\xc4\x8duje, da bi predala genetsko informacijo ribosomom, tako da bakterija umre._NEWLINE_Leta 2012 je skupina raziskovalcev na Univerzi v Leipzigu prilagodila peptid, ki ga je najti v \xc4\x8debelah. Peptid u\xc4\x8dinkuje proti 37 vrstam bakterij._NEWLINE_Eden od glavnih vzrokov za odpornost proti antibiotikom je pove\xc4\x8dano \xc4\x8drpanje mikrobnih transporterjev ABC, kar zmanj\xc5\xa1uje u\xc4\x8dinkovito koncentracijo drog znotraj celice. Inhibitorje ABC transporterjev, ki se lahko uporablja v kombinaciji z obstoje\xc4\x8dimi proti-sredstev, se trenutno klini\xc4\x8dno preizku\xc5\xa1a; na voljo so za terapevtske re\xc5\xbeime.'